b'\n_START_ARTICLE_\nMehmet VI\n_START_SECTION_\nBakgrunn\n_START_PARAGRAPH_\nMehmed Vahideddin ble f\xc3\xb8dt i Dolmabah\xc3\xa7e-palasset i Istanbul. Han var yngste s\xc3\xb8nn av sultan Abd\xc3\xbclmecid I og hans hustru, den cirkassiske prinsesse G\xc3\xbcl\xc3\xbcst\xc3\xbc Kad\xc4\xb1n Efendi. Etter begge foreldres tidlige bortgang, bare noen m\xc3\xa5neder etter hans f\xc3\xb8dsel, ble han tatt under vern av sin eldre halvbror, den fra 1876 regjerende sultan Abd\xc3\xbclhamid II. Prins Mehmed, som ikke ble ansett \xc3\xa5 ha noen sjanse til noensinne \xc3\xa5 bli sultan, gikk for \xc3\xa5 v\xc3\xa6re intelligent, elegant og politisk interessert. Han beskjeftiget seg intensivvt med studiet av islamsk litteratur._NEWLINE_Etter at kronprins Yusuf Izzettin Efendi br\xc3\xa5tt begikk selvmord 1. februar 1916 ble Mehmed rangert som ny tronf\xc3\xb8lger (Veliaht) for sin eldre halvbror sultan Mehmed V. I denne egenskap bes\xc3\xb8kte han under verdenskrigen de allierte stormaktene \xc3\x98sterrike-Ungarn og Det tyske rike. Han hadde ingen politiske fullmakter under bes\xc3\xb8kene.\n_START_SECTION_\nSultan\n_START_PARAGRAPH_\nF\xc3\xb8rste verdenskrig endte med katastrofe for Det osmanske riket. Ved krigens slutt hadde britene erobret Bagdad og Jerusalem og store deler av de europeiske territoriene ble utskilt, og delt mellom seierherrene. Mehmet VI overtok sultanatet 4. juli 1918 etter kapitulasjonen, mens de allierte styrkene fortsatt okkuperte Istanbul. Under forhandlingene med Ententemaktene godtok Mehmet VI \xc3\xa5 avgi Syria, Palestina, Mesopotamia, Anatolia og Izmir. Hejaz ble anerkjent som uavhengig stat._NEWLINE_Tyrkiske nasjonalister mislikte sterkt vilk\xc3\xa5rene i fredsavtalene. En nasjonalistisk bevegelse under ledelse av Mustafa Kemal n\xc3\xa5dde toppen da grekerne inntok Izmir 15. mai 1919. Den nasjonalistiske bevegelsen drev grekerne ut igjen med milit\xc3\xa6r makt og dannet en alternativ revolusjon\xc3\xa6r regjering i april 1920. 24. mai 1920 undertegnet Mehmet dommen om d\xc3\xb8dsstraff for Mustafa Kemal til ingen nytte.\n_START_SECTION_\nAbdikasjon og d\xc3\xb8d\n_START_PARAGRAPH_\nSultan Mehmet VI fratr\xc3\xa5dte tronen den 1. november 1922. Han forlot Konstantinopel 17. november ombord i et britisk krigsskip. Kalifatet (den religi\xc3\xb8se makten) ble overf\xc3\xb8rt til fetteren Abd\xc3\xbclmecid II 19. november. Han gikk han i eksil p\xc3\xa5 Malta, deretter p\xc3\xa5 den italienske Rivieraen. 3. mars 1923 erkl\xc3\xa6rte folkeforsamlingen i Ankara sultanatet (den politiske makten) for opphevet. 29. oktober samme \xc3\xa5r ble Tyrkia formelt opprettet med Mustafa Kemal som president. Kalifatet (den religi\xc3\xb8se makten) ble offisielt opphevet i 1924._NEWLINE_Han d\xc3\xb8de i Sanremo, Italia den 15. mai 1926.'